作者:聶夷中
標題:勸酒二首
內容:白日無定影，清江無定波。人無百年壽，百年複如何。堂上陳美酒，堂下列笙歌。與君入醉鄉，醉鄉樂天和。歲歲松柏茂，日日丘陵多。君看終南山，萬古青峨峨。灞上送行客，聽唱行客歌。適來橋下水，已作渭川波。人間榮樂少，四海別離多。但恐別離淚，自成苦水河。勸爾一杯酒，所贈無餘多。